PMIndiaData/PMIndiaSum huggingface dataset:
یکم اپریل ، 2020 ء سے سرکاری دائرۂ کار کے شعبے کے بینکوں   کو  مستحکم بنانے  سے متعلق تجویز  کو کابینہ کی منظوری

نئی دہلی، 04 مارچ / مرکزی کابینہ نے وزیراعظم جناب نریندر مودی کی قیادت میں سرکاری دائرۂ کار کے 10 بینکوں کو بڑے پیمانے پر مستحکم کرکے 4 بینکوں کی شکل میں تشکیل دینے کی تجویز کو منظوری دے دی ہے ۔ ان میں درج ذیل بینک شامل ہیں : ( الف ) اورئینٹل بینک آف کامرس اور یونائیٹڈ بینک آف انڈیا کو پنجاب نیشنل بینک میں ضم کر دیا جائے گا ۔ ( ب ) سنڈی کیٹ بینک کو کینرا بینک میں ضم کر دیا جائے گا ۔ ( ج ) آندھرا بینک اور کارپوریشن بینک کو یونین بینک آف انڈیا میں ضم کر دیا جائے گا ۔ ( د ) الہٰ آباد بینک کو انڈین بینک میں ضم کر دیا جائے گا ۔ مذکورہ انضمام یکم اپریل ، 2020 ء سے نافذ العمل ہو گا اور سات بڑے سرکاری دائرۂ کار کےبینک بڑے پیمانے پر کار کردگی اور قومی دائرۂ کار کے ساتھ وجود میں آئیں گے اور ہر ایک ضم کی گئی اکائی کا کاروبار 8 لاکھ کروڑ روپئے سے زائد کا ہو گا ۔ اس بڑے انضمام کے نتیجے میں ایسے بینک وجود میں آئیں گے ، جن کی کار کردگی کا پیمانہ عالمی بینکوں کے مساوی ہو گا اور وہ بھارت اور عالمی پیمانے پر اثر انگیزی کے ساتھ مسابقت کر سکیں گے ۔ انضمام کے ذریعے وسیع تر اضافہ اور تال میل ہو گا ، جس کے نتیجے میں لاگت کم ہو گی ، فوائد میں اضافہ ہو گا اور سرکاری دائرۂ کار کے بینک اپنی مسابقتی صلاحیت اور مثبت کار کردگی کو بڑھا سکیں گے اور بھارتی بینکنگ نظام پر بہتر اثرات مرتب کریں گے ۔ اس کے علاوہ ، انضمام کے نتیجے میں ضم کی گئی اکائیوں کو اپنے طور پر بڑے پیمانے پر قرض دینے کی صلاحیت بھی حاصل ہو گی اور اُن کے پاس افزوں ترین مالی صلاحیت ہو گی ، جس سے ان کی مسابقتی پوزیشن مضبوط ہو گی ۔ انضمام کئے گئے بینکوں میں بہترین طریقہ ہائے کار اپنائے جائیں گے ، جس کے نتیجے میں بینک اپنی لاگت اور اثر انگیزی دونوں بہتر بنا سکیں گے ۔ رِسک مینجمنٹ کا بہترین انتظام کر لیں گے اور وسیع تر دائرۂ کار کے ذریعے مالی شمولیت کو پروان چڑھائیں گے ۔ جن بینکوں کا انضمام عمل میں آئے گا اور ان میں ، جو ٹیکنا لوجیاں اپنائی جائیں گی ، اس کے نتیجے میں با صلاحیت پول حاصل ہو گا اور ڈاٹا بیس میں بھی وسعت آئے گی ۔ سرکاری دائرۂ کار کے یہ بینک تیزی سے ڈجیٹائز ہوتے ہوئے بینکنگ منظر نامے میں تجزیاتی بنیاد پر مسابقتی فوائد حاصل کرسکیں گے ۔ ۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔ ( م ن ۔ ع ا )
وزیر اعظم نے حق رائے دہی کا استعمال کرنے کے لیے 106 سالہ شیام سرن نیگی کی ستائش کی

وزیر اعظم جناب نریندر مودی نے 106 سالہ بزرگ شیام سرن نیگی کی 34ویں بار حق رائے دہی کا استعمال کرنے پر ان کی تعریف کی ہے۔ وزیر اعظم نے ٹویٹ کیا: "یہ قابل تعریف ہے۔ اور یہ انتخابات میں حصہ لینے اور ہماری جمہوریت کو مضبوط کرنے کے لیے نوجوان ووٹروں کے لیے ایک تحریک کا کام کرے گا"
وزیراعظم نے ہندی دِوس کے موقع پرعوام کو مبارکباددی  ہے

وزیراعظم جناب نریندرمودی نے ہندی دِوس کے موقع پرعوام کو مبارکباددی ہے۔ ایک ٹویٹ میں وزیراعظم نے کہا: ‘‘ہندی نے ،ہندوستان کو پوری دنیا میں ایک خاص مقام دلایا ہے ۔ اس کی سادگی، لطافت اور حساسیت ہمیشہ اپنی طرف راغب کرتی ہے۔ ہندی دیوس کے موقع پر، میں، ان تمام لوگوں کو دلی مبارکباد پیش کرتا ہوں جنہوں نے اسے مرصع اور بااختیار بنانے میں انتہائی تعاون کیا ہے۔’’
گیارہویں برکس چوٹی کانفرنس کے موقع پر وزیر اعظم کی وفاقی روس کے صدر ولادیمیر پوتن سے ملاقات

نئی دلّی، 14 نومبر /وزیر اعظم جناب نریندر مودی نے گیارہویں برکس چوٹی کانفرنس کے موقع پر 13 نو مبر، 2019 کو برازیل میں وفاقی روس کے صدر عزت مآب جناب ولادیمیر پوتن سے ملاقات کی۔ رواں سال کے دوران دونوں رہنماؤں کے درمیان یہ چوتھی بار کی ملاقات ہے۔ ملاقات کے دوران دونوں رہنماؤں نے وزیر اعظم کے ولادیووسٹاک کے دورے کے بعد باہمی تعلقات میں آئی ترقی اور پیش رفت کا جائزہ لیا۔ وزیر اعظم نے خاص طور سے وزیر دفاع اور وزیر برائے پیٹرولیم اور قدرتی گیس کے کامیاب دورہ روس کا تذکرہ کیا۔ دونوں رہنماؤں نے اس امر پر اطمینان کا اظہار کیا کہ 2025 تک 25 بلین امریکی ڈالر کی تجارت کا نشانہ پہلے ہی حاصل کیا جا چکا ہے۔ دونوں رہنماؤں نے تیل اور قدرتی گیس کی در آمدات پر پیش رفت اور استحکام پر طمانیت کا اظہار کیا۔ صدر پوتن نے قطب شمالی خطے میں قدرتی گیس کی موجودگی کو اجاگر کیا اور بھارت سے اس خطے میں سرمایہ کاری کی دعوت دی۔ دونوں رہنماؤں نے بنیادی ڈھانچہ جاتی شعبہ خصوصاً ریلوے میں ناگپور۔ سکندر آباد ریلوے لائن کی رفتار میں اضافے کی پیش رفت کا جائزہ لیا۔ دونوں رہنماؤں نے دفاعی شعبہ اور شہری نو کلیائی توانائی کے شعبے میں تعاون پر اطمینان کا اظہار کیا۔ انہوں نے تیسری دنیا کے ممالک کے درمیان شہری نو کلیائی توانائی کے شعبے میں تعاون کے خاکے کا خیر مقدم کیا۔ دونوں رہنماؤں نے دونوں جانب سے بین الاقوامی امور پر مشترکہ نظریات پر تبادلہ خیالات کئے اور مستقبل میں بھی اسے جاری رکھنے پر رضا مندی کا اظہار کیا۔ صدر پوتن نے وزیر اعظم کو آئندہ سال ماسکو میں منعقد ہونے والے وکٹری ڈے یعنی یوم فتح کی تقریبات میں شرکت کی دعوت دی، جسے وزیر اعظم نے بخوشی قبول کر لیا ہے۔ ۔۔۔۔۔۔
مہاراشٹر روزگار میلے میں وزیر اعظم کے ویڈیو پیغام کا متن

نمسکار! میں، سب سے پہلے، آپ سب کو دل کی گہرائیوں سے مبارکباد پیش کرتا ہوں! مجھے بہت خوشی ہے کہ آج آپ میں سے کچھ کو تقرری کے خط مل رہے ہیں۔ میں اس کے لیے آپ سب کو نیک خواہشات پیش کرتا ہوں! آج ملک کے نوجوانوں کو سرکاری محکموں میں اجتماعی طور پر تقرری خط دینے کی مہم میں مہاراشٹر کا نام بھی شامل کیا جا رہا ہے۔ دھنتیرس کے دن مرکزی حکومت نے 10 لاکھ نوکریاں فراہم کرنے کی مہم شروع کی تھی ۔ تب میں نے کہا تھا کہ آنے والے دنوں میں مختلف ریاستی حکومتیں بھی اسی طرح کے روزگار میلے منعقد کریں گی۔ اسی سلسلے میں آج مہاراشٹر میں سینکڑوں نوجوانوں کو ایک ساتھ تقرری خط دیے جا رہے ہیں۔ میں ان نوجوان اور خواتین کو مبارکباد پیش کرتا ہوں جنہیں آج یہ تقرر نامہ مل رہا ہے۔ میں مہاراشٹر کے وزیر اعلی جناب ایکناتھ شندے جی اور نائب وزیر اعلی بھائی دیویندر فڑنویس جی کو بھی مبارکباد دیتا ہوں۔ اتنے کم وقت میں روزگار میلے کے انعقاد سے یہ واضح ہے کہ مہاراشٹر حکومت نوجوانوں کو روزگار فراہم کرنے کی سمت میں مضبوط عزم کے ساتھ آگے بڑھ رہی ہے۔ مجھے اس بات کی بھی خوشی ہے کہ مستقبل قریب میں مہاراشٹر میں اس طرح کی ملازمتوں میں اضافہ ہوگا۔ مجھے بتایا گیا ہے کہ مہاراشٹر کے محکمہ داخلہ میں ہزاروں پولیس کانسٹیبلوں کی بھرتی کی جائے گی اور دیہی ترقی کے محکمے میں بھی بھرتی مہم چلائی جائے گی۔ دوستو، اس وقت ملک کی آزادی کا امرت مہوتسو منایا جا رہا ہے۔ ملک ترقی یافتہ ہندوستان کے ہدف کی سمت کام کر رہا ہے۔ اس مقصد کے حصول میں ہمارے نوجوانوں کا بڑا کردار ہے۔ بدلتے وقت میں جس طرح نوکری کی نوعیت تیزی سے بدل رہی ہے، حکومت بھی مختلف قسم کی ملازمتوں کے مواقع پیدا کر رہی ہے۔ خود روزگار کے لیے بناگارنٹی کے قرض دینے والی مدرا اسکیم کے تحت حکومت نے نوجوانوں کو 20 لاکھ کروڑ روپے سے زیادہ کی مدد کی ہے۔ مہاراشٹر کے نوجوانوں کو اس سے بہت فائدہ ہوا ہے۔ حکومت اسٹارٹ اپس، چھوٹے پیمانے کی صنعتوں – ایم ایس ایم ایز کو ہر ممکن مالی تعاون دے رہی ہےتاکہ نوجوانوں کو اپنی صلاحیتوں کو دکھانے کا پورا موقع ملے۔ دوستو، حکومت کی کوششوں میں سب سے اہم بات یہ ہے کہ روزگار اور خود روزگار کے یہ مواقع دلتوں، پسماندہ، قبائلیوں، عام طبقات اور خواتین کو یکساں طور پر دستیاب کرائے جا رہے ہیں۔ حکومت دیہی علاقوں میں سیلف ہیلپ گروپس کی بھی مدد کررہی ہے ۔ پچھلے 8 سالوں میں 8 کروڑ خواتین سیلف ہیلپ گروپس میں شامل ہوئی ہیں۔ ان سیلف ہیلپ گروپ کو 5.5 لاکھ کروڑ روپے کی مالی امداد دی گئی ہے۔ اب ان گروپوں سے وابستہ خواتین اپنی مصنوعات خود بنا رہی ہیں اور دوسری خواتین کو روزگار بھی دے رہی ہیں۔ دوستو، آج حکومت ملک بھر میں انفراسٹرکچر، انفارمیشن ٹیکنالوجی اور دیگر شعبوں میں ریکارڈ سرمایہ کاری کر رہی ہے، جس سے روزگار کے نئے مواقع پیدا ہو رہے ہیں۔ اگر ہم صرف مہاراشٹر کی بات کریں تو مرکزی حکومت نے 2 لاکھ کروڑ سے زیادہ کے تقریباً سوا دو سو پروجیکٹوں کو منظوری دی ہے۔ ان منصوبوں پر یا تو کام جاری ہے یا کام بہت جلد شروع ہونے والا ہے۔ جیسا کہ آپ تصور کر سکتے ہیں، مہاراشٹر میں ریلوے میں 75 ہزار کروڑ روپے اور جدید سڑکوں کے لیے 50 ہزار کروڑ روپے کے پروجیکٹوں کو منظوری دی گئی ہے۔ جب حکومت انفراسٹرکچر پر اتنی بڑی رقم خرچ کرتی ہے تو اس سے روزگار کے لاکھوں نئے مواقع بھی پیدا ہوتے ہیں۔ دوستو، مجھے یقین ہے کہ مستقبل میں مہاراشٹر میں نوجوانوں کے لیے روزگار کے بے شمار مواقع پیدا ہوتے رہیں گے۔ ایک بار پھر، میں ان تمام نوجوانوں اور خواتین کو مبارکباد پیش کرتا ہوں جنہیں آج تقرری کے خط ملے ہیں۔ بہت بہت شکریہ۔
چودہویں برکس چوٹی کانفرنس 2022 میں وزیر اعظم نریندر مودی کی افتتاحی تقریر

عالی مرتبت صدر شی، عالی مرتبت صدر رامافوسا، عالی مرتبت صدر بولسونارو، عالی مرتبت صدر پوتن، سب سے پہلے یوگا کے عالمی دن کے موقع پر میں آپ سب کو برکس ممالک میں منعقدہ شاندار تقریبات کے لیے مبارکباد دینا چاہتا ہوں۔ آپ کی ٹیموں سے ملنے والے تعاون کے لئے بھی میں شکریہ ادا کرنا چاہتا ہوں۔ عالی مرتبت صدور آج مسلسل تیسرے سال ہم ورچوئل طور پر کووڈ وبا کے چیلنجوں کے درمیان مل رہے ہیں۔ حالانکہ عالمی سطح پر اس وبا کے پھیلنے میں پہلے کے مقابلے میں کمی آئی ہے، تاہم اس کے بہت سے مضر اثرات اب بھی عالمی معیشت میں نظر آرہے ہیں۔ عالمی معیشت کی گورننس کے حوالے سے ہمارے برکس کے رکن ممالک کا نقطہ نظر بالکل ایک جیسا ہے۔ اور اس لئے ہمارا باہمی تعاون کووڈ کے بعد کی عالمی بحالی میں مفید کردار ادا کر سکتا ہے۔ گزشتہ برسوں کے دوران ہم نے برکس میں کئی ادارہ جاتی اصلاحات کی ہیں، جس سے اس تنظیم کی تاثیر میں اضافہ ہوا ہے۔ یہ بھی خوشی کی بات ہے کہ ہمارے نیو ڈیولپمنٹ بینک کی رکنیت میں بھی اضافہ ہوا ہے۔ بہت سے شعبے ایسے ہیں جہاں ہمارا باہمی تعاون براہ راست ہمارے شہریوں کی زندگیوں کو فائدہ پہنچا رہا ہے۔ جیسے ٹیکہ تحقیقی و ترقیاتی مرکز کا قیام، کسٹم محکموں کے درمیان تال میل، مشترکہ سیٹلائٹ نکشتر کا قیام، ادویاتی مصنوعات کی باہمی شناخت وغیرہ۔ اس طرح کے عملی اقدامات برکس کو ایک منفرد بین الاقوامی تنظیم بنا دیتے ہیں جس کی توجہ صرف بات چیت تک محدود نہیں ہے۔ برکس یوتھ سمٹ، برکس اسپورٹس، اور اپنی سول سوسائٹی تنظیموں اور تھنک ٹینکس کے درمیان رابطے بڑھاکر ہم نے عوام سے عوام کے رابطے کو بھی مضبوط کیا ہے۔ مجھے یقین ہے کہ آج کی بات چیت سے ہمارے برکس تعلقات کو مزید مستحکم کرنے کے لیے بہت سی تجاویز حاصل ہوں گی۔ شکریہ
وزیر اعظم ، 28 ستمبر کو  مخصوص خواص  کی حامل  فصلوں  کی 35 قسمیں  قوم کو وقف کریں گے

آب ہوا کے لئے ساز گار ٹیکنالوجیز اپنا نے کے لئے بڑے پیمانے پر بیداری کرنے سے متعلق ایک کوشش کے طور پر وزیر اعظم جناب نریندر مودی ، 28 ستمبر کو دن میں 11 بجے ویڈیوکانفرنسنگ کے ذریعہ خصوصی خصوصیات والی فصلوں کی 35 قسمیں قوم کے نام وقف کریں گے۔ اس کل ہند پروگرام کا اہتمام تمام آئی سی اے آر انسٹی ٹیوٹس، ریاستی اور مرکزی زرعی یونیورسٹیوں اور کرشی وگیان کیندروں ( کے وی کیز ) میں کیا جا رہا ہے ۔ پروگرام کے دوران وزیر اعظم رائے پور میں‘‘ نیشنل انسٹی ٹیوٹ آف بایوٹک اسٹریس مینجمنٹ ’’ کے نئے تعمیر شدہ کیمپس کو بھی قوم کے نام وقف کریں گے ۔ اس موقع پر وزیر اعظم زرعی یونیورسٹیوں کو گرین کیمپس ایوارڈس تقسیم کر نے کے ساتھ ساتھ اختراعی طریقے اختیار کرنے والے کسانوں کے ساتھ بات چیت کریں گے اور وہاں موجود اجتماع سے خطاب کریں گے ۔ زراعت کے مرکزی وزیر اور چھتیس گڑھ کے وزیر اعلیٰ بھی اس موقع پر موجود ہوں گے مخصوص خواص کی حامل فصلوں کی قسموں کے بارے میں زرعی تحقیق سے متعلق بھارتی کاؤنسل ( آئی سی اے آر ) نے خصوصی خصوصیات والی فصلوں کی قسمیں تیار کی ہیں تاکہ آب و ہوا میں تبدیلی اور نقص تغذیہ کے دوہرے چیلنجوں سے نمٹا جا سکے ۔ سال 2021 میں خصوصی خصو صیات والی فصلوں کی 35 قسمیں تیار کی گئی ہیں ۔ ان میں آب و ہوا کے لئے سازگار اور زیادہ غذائیت والی فصلیں شامل ہیں ۔ ان مخصوص خواص کی حامل فصلوں کی قسموں میں وہ فصلیں بھی شامل ہیں جو بعض فصلوں میں پائے جانے والے ان غذائیت کے مانع عناصر کے مسئلے سے نمٹتی ہیں جو انسانی اور جانوروں کی صحت پر مفر اثر ڈالتے ہیں ۔ اہم خصوصیات والی دیگر قسمیں سویا بین ، چینی گنّا اور چھوٹی مکئی اور دیگر اناج میں تیار کی گئی ہیں ۔ نیشنل انسٹی ٹیوٹ آف بایوٹک اسٹریس مینجمنٹ کے بارے میں رائے پور مقام پر دی نیشنل انسٹی ٹیوٹ آف بایوٹک اسٹریس مینجمنٹ ، بایوٹک اسٹریسز میں بنیادی اور حکمت عملی پر مبنی تحقیقی کام کرنے ، انسانی وسائل تیار کرنے اور پالیسی سے متعلق مدد فراہم کرنے کے مقصد سے قائم کیا گیا ہے ۔اس انسٹی ٹیوٹ نے اکیڈمک سیشن 21-2020 سے پی جی کو رسز کا بھی آغاز کیا ہے ۔ گرین کیمپس ایوارڈس کے بارے میں گرین کیمپس ایوارڈ س ، ریاستی اور مرکزی زرعی یونیورسٹیوں کو ترغیب فراہم کرنے کی غرض سے شروع کئے گئے ہیں تاکہ یہ زرعی یونیورسٹیاں ایسے طور طریقے تیار کریں اور انہیں اختیار کریں جن کی بدولت ان کے کیمپس زیادہ ہرے بھرے اور صاف ستھرے بنیں اور طلباء کو ‘‘ سووچھ بھارت مشن ’’ اور‘‘ فضلہ سے دولت مشن ’’ میں شمولیت اختیار کرنے کے تئیں راغب کیا جا سکے اور برادری کو قومی تعلیمی پالیسی 2020 کے مطابق اس سے منسلک کیا جا سکے ۔
وزیر اعظم نے نیشنل گیمز 2022 کے اختتام پر کھلاڑیوں کے لیے نیک خواہشات کا اظہار کیا

وزیر اعظم جناب نریندر مودی نے نیشنل گیمز 2022 میں حصہ لینے والے تمام کھلاڑیوں کے لئے اپنی نیک خواہشات کا اظہار کیا ہے اور تمغے جیتنے والے تمام کھلاڑیوں کو مبارکباد دی ہے۔ نیشنل گیمز 2022 کی شاندار کامیابی پر تبصرہ کرتے ہوئے، وزیر اعظم نے کہا کہ کھیلوں کے بنیادی ڈھانچے کو کھلاڑیوں نے بڑے پیمانے پر سراہا، اور کھیلوں کو ری سائیکلنگ، پلاسٹک کے کچرے کو کم کرنے اور صفائی ستھرائی کو بڑھانے سمیت پائیداری پر توجہ دینے کے لیے یاد رکھا جائے گا۔ وزیر اعظم نے مہمان نوازی کے لیے گجرات کے عوام اور حکومت کی تعریف کی۔ سلسلے وار ٹویٹس میں، وزیر اعظم نے ٹویٹ کیا؛ ‘‘قومی کھیل 2022 کل اختتام پذیر ہوئے۔ میں ہر اتھلیٹ کو سلام کرتا ہوں جس نے حصہ لیا اور کھیل کے جذبے کو بڑھایا۔ گیمز میں تمغے جیتنے والے تمام کھلاڑیوں کو مبارکباد۔ ان کے کارناموں پر فخر ہے۔ تمام ایتھلیٹس کو ان کے مستقبل کی کوششوں کے لیے میری نیک خواہشات۔’’ اس سال کے قومی کھیل مختلف وجوہات کی بنا پر اہمیت کے حامل تھے۔ کھلاڑیوں کی طرف سے کھیلوں کے انفراسٹرکچر کو بڑے پیمانے پر سراہا گیا۔ روایتی کھیلوں میں وسیع پیمانے پر شرکت بھی خاص باتوں میں شامل تھی۔ ‘‘2022کے قومی کھیلوں کو پائیداری پر توجہ مرکوز کرنے کے لیے بھی یاد رکھا جائے گا جس میں ری سائیکلنگ کے بارے میں آگاہی، پلاسٹک کے فضلے کو کم کرنا اور صفائی کو بڑھانا شامل ہے۔ میں کھیلوں کے ذریعے مہمان نوازی کے لیے گجرات کے لوگوں اور حکومت کی بھی تعریف کرنا چاہوں گا۔‘‘
نیپال روانگی سے قبل وزیراعظم کا بیان

نئی دہلی،29 ؍اگست؍نیپال دورے سے قبل وزیراعظم جناب نریندر مودی کےذریعے دیئے گئے بیان کا متن درج ذیل ہے: میں بی آئی ایم ایس ٹی ای سی (بمسٹک) کے چوتھے اجلاس میں شرکت کے لئے 30 اور 31 اگست کو 2 روزہ دورے پر کٹھمنڈومیں رہوں گا۔اجلاس میں میری شرکت اس بات کی علامت ہے کہ بھارت اپنے پڑوسی ملک کو بہت زیادہ ترجیح دیتا ہےاور جنوب-مشرقی ایشیاء میں توسیع شدہ پڑوسی ملکوں کے ساتھ اپنے رشتے کو مسلسل مستحکم کرنے کے تئیں ہماری مضبوط عہدبستگی کو ظاہر کرتا ہے۔ اجلاس کے دوران میری ملاقات بمسٹک کےتمام رہنماؤں سے ہوگی، جس سے ہمارے علاقائی امداد باہمی کو مزید مضبوطی ملےگی، ہمارے تجارتی رشتے مضبوط ہوں گے اور ایک پُرامن اور خوشحال خلیج بنگال خطہ کی تعمیر کے لئے ہماری اجتماعی کوششوں کوتقویت ملےگی۔ اجلاس کا عنوان ہے ‘‘ایک پُرامن ، خوشحال اور مستحکم خلیج بنگال خطہ کی جانب ’’۔ مجھے یقین ہے کہ بمسٹک کے چوتھے اجلاس سے بمسٹک کے تحت اب تک کی گئی پیش رفت کو مزید مضبوطی ملے گی اور ایک پُرامن اور خوشحال خلیج بنگال خطے کی تعمیر کے لئے لائحہ عمل تیار ہوگا۔ بمسٹک اجلاس کے موقع پر مجھے بنگلہ دیش، بھوٹان، میانمار، سری لنکا اور تھائی لینڈ کے رہنماؤں سے ملاقات کرنے کا موقع ملے گا۔ میں نیپال کے وزیراعظم جناب کے پی شرما اولی سے ملاقات کا متمنی ہوں اور مئی 2018 میں نیپال کے میرے آخری دورے کے بعد سے ہمارے دو طرفہ تعلقات میں ہونے والی پیش رفت کا ہم جائزہ لے رہے ہیں۔ وزیراعظم اولی اور مجھے پشوپتی ناتھ مندر احاطے میں نیپال بھارت میتری دھرم شالہ کے افتتاح کا موقع ملے گا۔ 4503U-
وزیر اعظم نے ملک بھر میں مختلف تہواروں کے موقع پر عوام کو مبارک باد پیش کی

وزیراعظم جناب نریندر مودی نے ملک بھر میں مختلف تہواروں کے موقع پر عوام کو مبارک باد پیش کی۔ وزیر اعظم نے کہا کہ’’سبھی اہل وطن کو نو سموتسر کی دلی مبارکباد۔ میری خواہش ہے کہ نیا سال سب کی زندگی میں سُکھ، امن، خوشحالی اور صحت مندی لے کر آئے۔ ہمارا ملک ترقی کی راہ پر اور تیز رفتار سے گامزن ہو۔ سبھی کو اُگاڑی کی مبارکباد! میری پرارتھنا ہے کہ یہ مبارک موقع آپ سبھی کی آرزوؤں کی تکمیل کرے، سبھی کو خوشی اور اچھی صحت ملے۔ منی پور کے عوام کو ساجی بو نونگما پانبا چیروبا کے موقع پر مبارکباد۔بھگوان کرے یہ خاص تہوار ہمارے سماج میں مزید خوشی اور ہم آہنگی کا جذبہ پیدا کرے۔ نورِہ مبارک! غیر معمولی خوشیوں سے بھرے سال کے لیے پرارتھنا کر رہا ہوں۔ بھگوان کرے کہ آنے والے وقت میں سبھی لوگوں کی تمنائیں پوری ہوں۔ کشمیری پنڈتوں کی ثقافت حقیقت میں بہت خاص ہے۔ان لوگوں میں بہت زیادہ حوصلہ اور رواداری کا عظیم جذبہ پایا جاتا ہے‘‘۔
وزیر اعظم  کے میانما دورے کے دوران دستخط کئے گئے مفاہمت ناموں کی فہرست

نمبر شمار معاہدے / مفاہمت نامے کا نام میانمار کی جانب سے ہندوستان کی جانب سے 1 حکومت جمہوریۂ ہند اور ری پبلک آف دی یونین آف میانمار حکومت کے درمیان سمندری تحفظ و سلامتی تعاون پر مفاہمت نامہ وزارت دفاع کے مستقل سکریٹری بریگیڈیئر جنرل سین وِن میانمار میں ہندوستانی سفیر وکرم مسری 2 حکومت جمہوریۂ ہند اور ری پبلک آف دی یونین آف میانمار حکومت کے درمیان ، سال 2020- 2017 کے لئے ثقافتی تبادلہ پروگرام پر معاہدہ وزارتِ مذہب اور ثقافتی امور کے مستقل سکریٹری یوہٹن اوہن میانمار میں ہندوستانی سفیر وکرم مسری 3 حکومت جمہوریۂ ہند اور ری پبلک آف دی یونین آف میانمار حکومت کے درمیان میانمار کے یامے تھِن میں خواتین تربیتی مرکز کی جدید کاری ( اپ گریڈیشن ) کے لئے تعاون میں توسیع میانمار میں ہندوستانی سفیر وکرم مسری 4 ہند بحریہ اور میانمار بحریہ کے درمیان وہائٹ شپنگ انفارمیشن کو مشترک کرنے کے لئے مفاہمت نامہ چیف آف اسٹاف ( میانمار بحریہ کے ) ریئر ایڈمرل موئے آنگ میانمار میں ہندوستانی سفیر وکرم مسری 5 حکومت جمہوریۂ ہند اور ری پبلک آف دی یونین آف میانمار حکومت کے درمیان ساحلی نگرانی / حفاظتی نظام فراہم کرانے کے لئے تکنیکی معاہدہ چیف آف اسٹاف ( میانمار بحریہ کے ) ریئر ایڈمیرل موئے آنگ میانمار میں ہندوستانی سفیر وکرم مسری 6 حکومت جمہوریۂ ہند کی صحت اور خاندانی بہبود کی وزارت کی سینٹرل ڈرگس اسٹینڈرڈ کنٹرول آرگنائزیشن ( سی ڈی ایس سی او ) اور میانمار کی وزارتِ صحت اور کھیل ، خوراک اور ادویات کے محکمے ( ایف ڈی اے ) کے درمیان طبی مصنوعات سے متعلق ضوابط پر اشتراک و تعاون حکومت میانمار کی صحت اور کھیلوں کی وزارت کے ڈائریکٹر جنرل ڈاکٹر تھان ہتوت میانمار میں ہندوستانی سفیر وکرم مسری 7 حکومت جمہوریۂ ہند کی صحت اور خاندانی بہبود کی وزارت اور ری پبلک آف دی یونین آف میانمار کی صحت اور کھیلوں کی وزارت کے درمیان صحت اور ادویات کے میدان میں تعاون اور اشتراک پر مفاہمت نامہ حکومت میانمار کی صحت اور کھیلوں کی وزارت کے ڈائریکٹر جنرل ڈاکٹر تھان ہتوت میانمار میں ہندوستانی سفیر وکرم مسری 8 ایم آئی آئی تی کے قیام پر مفاہمت نامے کے توسیعی مکتوب کے تبادلے محکمۂ اعلیٰ تعلیم کے ڈائریکٹر جنرل ڈاکٹر تھیئن ون میانمار میں ہندوستانی سفیر وکرم مسری 9 انڈیا ۔ میانمار سینٹر فار اینہاسمنٹ آف آئی ٹی ۔ اسکل کے قیام پر مفاہمت نامے کے توسیعی مکتوب پر تبادلہ محکمۂ تحقیق اور اختراع کے ڈائریکٹر جنرل یووِن کھینگ موئے میانمار میں ہندوستانی سفیر وکرم مسری 10 ہندوستان کے انتخابی کمیشن اور میانمار کے انتخابی کمیشن کے درمیان انتخابات کے میدان میں مفاہمت نامے پر دستخط میانمار کے یونین الیکشن کمیشن کے سکریٹری یوٹن ٹن میانمار میں ہندوستانی سفیر وکرم مسری 11 میانمار پریس کونسل اور پریس کونسل آف انڈیا کے درمیان تعاون اور اشتراک پر معاہدہ وائس چیئرمین ( آئی ) یوآنگ ہلاٹن پریس کونسل آف انڈیا کے چیئرمین جناب جسٹس چندرا مولی کمار
وزیر اعظم نے فون پر فیڈرل چانسلر آف جرمنی ہز ایکسی لینسی اولف اسکولز سے بات چیت کی

نئی دہلی،05؍جنوری؍2022: وزیر اعظم جناب نریندر مودی نے آج فون پر فیڈرل چانسلر آف جرمنی ہز ایکسی لینسی اولف اسکولز سے گفتگو کی۔ وزیر اعظم نے ہز ایکسی لینسی اسکولز کو چانسلر کی حیثیت سے ان کی تقرری پر مبارکباد دی۔ہند-جرمنی اسٹریٹیجک شراکت داری کو مضبوط کرنے میں سابق چانسلر ہز ایکسی لینسی اینجلا مارکیل کے زبردست تعاون کی ستائش کی اور امید ظاہر کی کہ ہز ایکسی لینسی شولز کی قیادت میں یہ مثبت اقداماAت جاری رہیں گے۔ دونوں لیڈروں نے اس بات پر اتفاق کیا کہ نئی جرمن حکومت کی طرف سے جن حکمرانی کی اولیتوں کا اعلان ہوا ہے، اس میں غیر معمولی امکانات اور ہندوستان کا اپنا اقتصادی وژن موجود ہے۔سرمایہ کاری اور تجارتی روابط کے فروغ سمیت تعاون کے لئے جاری اقدامات کی صلاحیت کا انہوں نے جائزہ لیا ۔ انہوں نے اس بات پر اتفاق کیا کہ نئے شعبوں سمیت مزید تکسیری تعاون کی وسیع صلاحیتیں موجود ہیں۔انہوں نے امید ظاہر کی کہ خاص طورپر موسمیات کو لے کر ہونے والی کارروائی اور سبز توانائی کے شعبوں میں نئے تعاون پہل کی گنجائشیں ہیں، وہ اس وجہ سے بھی تاکہ دونوں ممالک اپنے اپنے موسمیاتی تبدیلی سے متعلق کئے گئے عہد کو حاصل کرنے کے اہل ہوسکیں۔ وزیر اعظم نے ہز ایکسی لینسی چانسلر شولز اور جرمنی کے عوام کو نئے سال کی نیک خواہشات پیش کیں اور امید ظاہر کی کہ باہمی بین حکومتی مشاورت کو لے کر ہونے والی آئندہ کی میٹنگ میں ان سے جلد ملاقات ہوگی۔
وزیر اعظم نے مہا راشٹر میں بس حادثے میں ہوئی ہلاکتوں پر تعزیت کا اظہار کیا

نئی دلّی ، 25 مارچ ؍ وزیر اعظم جناب نریندر مودی نے مہاراشٹر کے ضلع پال گھر میں رو نما ہوئے بس حادثے میں مرنے والوں کے تئیں تعزیت کا اظہار کیا ہے ۔ وزیر اعظم نے اپنے تعزیتی پیغام میں کہا ہے کہ ’’ مہاراشٹر کے پال گھر میں رو نما ہوا بس حادثہ بد بختانہ ہے ۔ مرنے والوں کے کنبوں کے ساتھ میری ہمدردیاں ہیں اور جو لوگ اس حادثے میں زخمی ہوئے ہیں ، ان کے لئے میری دعائیں ہیں ‘‘۔ وزیر اعظم نے مزید کہا کہ ’’ مہاراشٹر حکومت متاثرین کو ہر ممکن امداد فراہم کرائے گی ۔ ‘‘
وزیراعظم نے آگرہ میں پانی کی بہتر سپلائی کو یقینی بنانے کے لئے گنگاجل پروجیکٹ لانچ کی

نئیدہلی10 جنوری ۔وزیر اعظم جناب نریندر مودی نے ترقی کو زورشور سے آگے بڑھاتے ہوئے اور سیاحوں کے لئے ڈھانچہ جاتی سہولیات میں اضافے پر زور دیتے ہوئے آگرہ شہر اور اس سے متصل علاقوں میں 2900 کروڑروپے کے ترقیاتی پروجیکٹس لانچ کئے ۔ اس موقع پر وزیراعظم نے آگرہ میں پانی کی بہتر سپلائی کو یقینی بنانے والے 2880 کروڑروپے کی لاگت والا پروجیکٹ ملک وقوم کے نام کیا ،جس کا مقصد آگرہ کو 140 کیوسیکس پانی دستیاب کرانا ہے ۔اس منصوبے سے آگرہ میں پینے کے پانی کی مانگ پوری کرنے میں مددملے گی۔ اس کے ساتھ ہی وزیراعظم نے آگرہ اسمارٹ سٹی کے لئے انٹگریٹیڈ کمانڈ اینڈ کنٹرول سینٹر کا بھی سنگ بنیاد رکھا ۔ اس منصوبے میں حفاظت وسلامتی کے مقصدسے نگرانی اور جانچ کے لئے پورے آگرہ بھر میں سی سی ٹی وی کیمرے نصب کئے جائیں گے ۔ اس منصوبے سے آگرہ کو ایک جدید عالمی اسمارٹ سٹی کی حیثیت سے فروغ دیا جاسکے گا ۔ وزیر اعظم نے آگرہ میں اپنے قیام کے دوران آگرہ کے کوٹھی مینا بازار میں ایک زبردست عوامی جلسے سے خطاب کرتے ہوئے کہا کہ آگرہ میں گنگاجل پروجیکٹ اور سی سی ٹی وی کیمروں کی تنصیب سے ہم آگرہ کو اسمارٹ سٹی بنانے کی سمت میں آگے بڑھ رہے ہیں۔ انہوں نے کہا کہ ان سہولیات سے سیاح بھی اس طرف متوجہ ہوسکیں گے ۔ وزیراعظم نے آیوشمان بھارت یوجنا کے تحت آگرہ میں ایس این میڈیکل کالج کی تازہ کا ری کی عمارت کا سنگ بنیاد رکھا ،جس کی بدولت آگرہ میں 100 بستروں کے وارڈ کے ساتھ خواتین کا اسپتال 200 کروڑروپے کی لاگت سےتعمیر کیا جائے گا ،جس سے سماج کے کمزور طبقوں کی صحت اور زچگی کی خدمات میں بہتری پیدا ہوسکے گی۔اس موقع پر وزیر اعظم نے آیوشمان بھارت یوجنا کی ستائش کرتے ہوئے کہا کہ محض 100 دنوں کی مختصر مدت میں سات لاکھ سے زائد افراد اس اسکیم سے فائدہ حاصل کرسکیں گے ۔ عام زمرے کے غریب افراد کو دس فیصد ریزرویشن دئے جانے کے بارے میں وزیراعظم نے کہا کہ یہ ایک صحیح سمت میں اٹھایا جانےوالا قدم ہے ۔ انہوں نے اس موقع پر یہ وضاحت بھی کی کہ سرکار اس امر کو یقینی بناتے ہوئے دیگر زمروں کے طلبا کو نقصان نہ پہنچے ۔ ریزرویشن میں مزید نشستو ں کا اضافہ کریں گے ۔ وزیراعظم نے کہا کہ عام زمرے کے غریبوں کے ریزرویشن کے ساتھ ساتھ اعلیٰ تعلیم کے میدان میں تعلیمی ،تکنیکی اور پیشہ ورانہ خدمات کے اداروں کے قیام کی سمت میں ایک اہم قدم اٹھایا ہے ۔اب ہم لوگوں کے عوام کے حقوق کو مزید غصب نہیں ہونے دیں گے۔ وزیراعظم نے اپنی تقریر میں مزید کہا کہ میں نے گزشتہ چار برسوں کے دوران بدعنوانی کے خلاف کارروائی کرکے کوشش کی ہے کہ آپ نے جس بڑی مقدار میں اکثریت سے مجھے کامیاب کیا تھا ، اس سے شرمندگی نہ ہو۔ یہی وجہ ہے کہ کچھ لوگوں نے اس چوکیدار کے خلاف بولنا شروع کردیا ہے ۔ اپنی سرکار کی ترجیحات گنواتے ہوئے ایک بار پھر کہا کہ پنچ دھارا یعنی ترقی کے پانچ طریقے ہی ملک وقوم کی ترقی کی کلید کی حیثیت رکھتے ہیں ، جن میں بچوں کے لئے تعلیم ،کسانوں کے لئے آبپاشی کی سہولت ، نوجوانوں کو روزگار ، بزرگوں کو دوائیں اور ہر ایک کو اس کی شکایت کا تدارک دستیاب ہوسکے ۔اس موقع پر وزیراعظم نے امرت اسکیم کے تحت آگرہ کے مغربی علاقے کے لئے سیوریج نیٹ ورک پروجیکٹ کا بھی سنگ بنیاد رکھا ۔ اس پروجیکٹ سے 50 ہزارسے زائد مکانات کو صفائی کی سہولت دستیاب ہوسکے گی۔ ۰۰۰۰۰۰۰۰۰۰۰۰۰۰۰۰۰۰۰۰۰ م ن ۔س ش ۔رم
کابینہ نے  ‘‘متعینہ  ہنر مند کارکن’’ میں شراکت داری پر بھارت اور جاپان کے درمیان تعاون کے معاہدہ پر دستخط کو منظوری دی

وزیراعظم جناب نریندر مودی کی قیادت میں مرکزی کابینہ نے ‘‘متعینہ ہنر مند کارکن’’ سے متعلق مناسب کارروائی کے نظام میں شراکت داری کے بنیادی فریم ورک پر حکومت ہند اور حکومت جاپان کے درمیان تعاون کے معاہدہ پر دستخط کو منظوری دے دی ہے۔ تفصیلات: موجودہ تعاون کا معاہدہ ان ہندوستانی ہنر مند کارکنوں کو بھیجنے اور قبول کرنے پر ہندوستان اور جاپان کے درمیان شراکت داری اور تعاون کے لیے ادارہ جاتی میکانزم قائم کرے گا، جنہوں نے جاپان کے ذریعہ متعین کردہ 14 شعبوں میں کام کرنے کے لیے مطلوبہ ہنرمندی اور جاپانی لینگویج کے امتحان کو پاس کرلیا ہے۔ نفاذ کی حکمت عملی: اس ایم او سی کے تحت ایک جوائنٹ ورکنگ گروپ قائم کیا جائے گا، جو اس ایم او سی کے نفاذ کی نگرانی کرے گا۔ بڑے اثرات: تعاون کا معاہدہ (ایم او سی) ہندوستان سے جاپان میں عوام سے عوام کے درمیان رابطوں کو بڑھائے گا اور کارکنوں اور ہنرمند پیشہ وروں کی جانے کی رفتار کو بھی تیز کرے گا۔ مستفیدین: چودہ شعبوں سے وابستہ ہنرمند ہندوستانی کارکنوں کو جاپان میں کام کرنے کے مواقع حاصل ہوں گے۔ان شعبوں کے نام مندرجہ ذیل ہیں: نرسنگ کیئر، عمارتوں کی صفائی، سامانوں کی ڈبہ بندی کی صنعت، صنعتی مشینری بنانے والی صنعت، الیکٹرک اور الیکٹرانک انفارمیشن سے متعلق صنعت، تعمیرات، کشتیوں کی تعمیر اور کشتیوں سے متعلق صنعت، گاڑیوں کی دیکھ بھال، جہاز رانی، مکانات، زراعت، ماہی گیری، غذا اور مشروبات بنانے والی صنعت اور غذائی خدمات سے متعلق صنعت۔
بھارت اور عالمی صحت تنظیم کے درمیان ایک معاہدے  کو  کابینہ  کی منظوری ۔ یہ معاہدہ بھارت میں اُس کے کنٹری آفس کے ذریعے جنوب مشرقی ایشیا کے لیے اس کے علاقائی دفتر کی طرف سے  کیا گیا ۔

نئی دہلی۔25اپریل؛وزیراعظم جناب نریندر مودی کی قیادت میں مرکزی کابینہ نے بھارت اور عالمی صحت تنظیم کے درمیان ایک معاہدے کو منظوری دی ہے۔ یہ معاہدہ بھارت میں اُس کے کنٹری آفس کے ذریعے جنوب مشرقی ایشیا کے علاقائی دفتر کی طرف سے کیا گیا ہے۔ اس معاہدے پر 13 مارچ 2018 کو نئی دلی میں دستخط کئے گئے تھے۔ دو طرفہ معاہدے سے بھارت اور ڈبلیو ایچ او کے درمیان تعاون میں اضافہ ہوگا۔ اس سے بھارت میں عوام کی صحت کی صورتحال میں بہتری لانے میں آسانی پیدا ہوگی۔